CELEX: 32019R0946
Language: ro
Date: 2019-03-12 00:00:00
Title: Regulamentul delegat (UE) 2019/946 al Comisiei din 12 martie 2019 de completare a Regulamentului (UE) nr. 515/2014 al Parlamentului European și al Consiliului în ceea ce privește alocarea de fonduri din bugetul general al Uniunii pentru a acoperi costurile aferente dezvoltării Sistemului european de informații și de autorizare privind călătoriile

11.6.2019   
               
               
                  RO
               
               
                  Jurnalul Oficial al Uniunii Europene
               
               
                  L 152/41
               
            
         REGULAMENTUL DELEGAT (UE) 2019/946 AL COMISIEI
         din 12 martie 2019
         de completare a Regulamentului (UE) nr. 515/2014 al Parlamentului European și al Consiliului în ceea ce privește alocarea de fonduri din bugetul general al Uniunii pentru a acoperi costurile aferente dezvoltării Sistemului european de informații și de autorizare privind călătoriile
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 515/2014 al Parlamentului European și al Consiliului din 16 aprilie 2014 de instituire, în cadrul Fondului pentru securitate internă, a instrumentului de sprijin financiar pentru frontiere externe și vize și de abrogare a Deciziei nr. 574/2007/CE (1), în special articolul 15 al doilea paragraf,
         întrucât:
         
                     (1)
                  
                  
                     Regulamentul (UE) nr. 515/2014 alocă suma de 791 000 000 EUR pentru dezvoltarea de sisteme informatice care să sprijine gestionarea fluxurilor migratorii la frontierele externe, sub rezerva adoptării actelor legislative relevante ale Uniunii.
                  
               
                     (2)
                  
                  
                     Articolul 15 din Regulamentul (UE) nr. 515/2014 împuternicește Comisia să adopte un act delegat de stabilire a repartizării sumei menționate la articolul 5 alineatul (5) litera (b) din Regulamentul (UE) nr. 515/2014 pentru dezvoltarea de sisteme informatice, în cazul în care repartizarea acestei sume nu este prevăzută în actele legislative relevante ale Uniunii.
                  
               
                     (3)
                  
                  
                     Regulamentul (UE) 2018/1240 al Parlamentului European și al Consiliului (2) instituie Sistemul european de informații și de autorizare privind călătoriile (ETIAS). ETIAS este o componentă centrală a sistemelor informatice menționate în Regulamentul (UE) nr. 515/2014.
                  
               
                     (4)
                  
                  
                     Regulamentul (UE) 2018/1240 nu stabilește nici cuantumul total al finanțării care urmează să fie mobilizată din pachetul financiar de 791 000 000 EUR prevăzut în Regulamentul (UE) nr. 515/2014 pentru a acoperi costurile legate de dezvoltarea ETIAS, nici repartizarea respectivei finanțări pentru fiecare tip de costuri și pentru fiecare beneficiar. Prin urmare, este necesar să se stabilească această alocare și repartizarea corespunzătoare între diferiții beneficiari printr-un act delegat al Comisiei, în conformitate cu Regulamentul (UE) nr. 515/2014.
                  
               
                     (5)
                  
                  
                     Regulamentul (UE) nr. 515/2014 stabilește la articolul 6 alineatul (3a) suma globală de 96,5 milioane EUR pe care statele membre trebuie să o primească pentru a-și acoperi costurile legate de dezvoltarea ETIAS.
                  
               
                     (6)
                  
                  
                     Din suma prevăzută la articolul 5 alineatul (5) litera (b) din Regulamentul (UE) nr. 515/2014, ar trebui să se pună la dispoziție o alocare globală de 209 904 000 EUR pentru a acoperi costurile legate de dezvoltarea ETIAS prevăzute la articolul 85 alineatul (1) din Regulamentul (UE) 2018/1240.
                  
               
                     (7)
                  
                  
                     Din această alocare globală, suma de 100 873 000 EUR ar trebui repartizată Agenției Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție, instituită prin Regulamentul (UE) 2018/1726 al Parlamentului European și al Consiliului (3) („euLISA”). Această finanțare ar trebui să acopere, astfel cum se prevede la articolul 85 alineatul (1) din Regulamentul (UE) 2018/1240, costurile suportate de euLISA pentru dezvoltarea sistemului de informații al ETIAS, în special instituirea sistemului central, a unei interfețe uniforme naționale (NUI) în fiecare stat membru, a unei infrastructuri de comunicații securizate între sistemul central și interfețele uniforme naționale, a unui site web public și a unei aplicații pentru dispozitive mobile, a unui serviciu de e-mail, a unui serviciu de cont securizat, a unui portal pentru operatorii de transport, a unui serviciu web și a unui software care să permită unității centrale a ETIAS și unităților naționale ale ETIAS să prelucreze cererile.
                  
               
                     (8)
                  
                  
                     Din această alocare globală, suma de 12 531 000 EUR ar trebui repartizată Agenției Europene pentru Poliția de Frontieră și Garda de Coastă, instituită prin Regulamentul (UE) 2016/1624 al Parlamentului European și al Consiliului (4) (Frontex). Această finanțare ar trebui să acopere, astfel cum se prevede la articolul 85 alineatul (1) din Regulamentul (UE) 2018/1240, costurile suportate de Frontex pentru instituirea unității centrale a ETIAS, inclusiv pregătirea spațiului pentru birouri, achiziționarea și instalarea echipamentelor informatice care urmează să fie utilizate de membrii personalului, precum și recrutarea și formarea personalului unității centrale.
                  
               
                     (9)
                  
                  
                     Din această alocare globală, suma totală de 96 500 000 EUR ar trebui repartizată statelor membre care pun în aplicare ETIAS. Această finanțare ar trebui să acopere, astfel cum se prevede la articolul 85 alineatul (1) din Regulamentul (UE) 2018/1240, costurile suportate de statele membre în legătură cu integrarea infrastructurii naționale de frontieră existente și conectarea la interfața uniformă națională, găzduirea interfeței uniforme naționale și instituirea unităților naționale ale ETIAS, inclusiv achiziționarea și instalarea echipamentelor informatice care urmează să fie utilizate de membrii personalului, precum și recrutarea și formarea membrilor personalului. Întrucât costurile care trebuie suportate de fiecare stat membru pentru aceste activități sunt foarte asemănătoare, indiferent de dimensiunea țării, de lungimea frontierelor externe, de numărul de puncte de trecere a frontierei, de numărul de persoane care trec frontierele etc., această sumă ar trebui alocată în părți egale statelor membre participante.
                  
               
                     (10)
                  
                  
                     Dat fiind faptul că Regulamentul (UE) 2018/1240 se bazează pe acquis-ul Schengen, în conformitate cu articolul 4 din Protocolul nr. 22 privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca a decis să transpună Regulamentul (UE) 2018/1240 în legislația sa internă (5). Prin urmare, prezentul regulament impune Danemarcei obligații în temeiul dreptului internațional.
                  
               
                     (11)
                  
                  
                     Prezentul regulament constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului (6); prin urmare, Regatul Unit nu participă la adoptarea prezentului regulament, nu are obligații în temeiul acestuia și nu face obiectul aplicării sale.
                  
               
                     (12)
                  
                  
                     Prezentul regulament constituie o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului (7); prin urmare, Irlanda nu participă la adoptarea prezentului regulament, nu are obligații în temeiul acestuia și nu face obiectul aplicării sale.
                  
               
                     (13)
                  
                  
                     În ceea ce privește Islanda și Norvegia, prezentul regulament constituie o dezvoltare a acquis-ului Schengen, în sensul Acordului încheiat de Consiliul Uniunii Europene, Republica Islanda și Regatul Norvegiei privind asocierea acestora din urmă la implementarea, aplicarea și dezvoltarea acquis-ului Schengen (8) care se încadrează în domeniile menționate la articolul 1 punctul A din Decizia 1999/437/CE a Consiliului (9).
                  
               
                     (14)
                  
                  
                     În ceea ce privește Elveția, prezentul regulament constituie o dezvoltare a dispozițiilor acquis-ului Schengen, în sensul Acordului dintre Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (10) care se încadrează în domeniul menționat la articolul 1 punctul A din Decizia 1999/437/CE coroborat cu articolul 3 din Decizia 2008/146/CE a Consiliului (11).
                  
               
                     (15)
                  
                  
                     În ceea ce privește Liechtensteinul, prezentul regulament constituie o dezvoltare a dispozițiilor acquis-ului Schengen, în sensul Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în practică, aplicarea și dezvoltarea acquis-ului Schengen (12) care se încadrează în domeniul menționat la articolul 1 punctul A din Decizia 1999/437/CE coroborat cu articolul 3 din Decizia 2011/350/UE a Consiliului (13).
                  
               
                     (16)
                  
                  
                     Prezentul regulament constituie un act care se întemeiază pe acquis-ul Schengen sau care este conex acestuia, în sensul articolului 3 alineatul (1) din Actul de aderare din 2003, al articolului 4 alineatul (1) din Actul de aderare din 2005 și, respectiv, al articolului 4 alineatul (1) din Actul de aderare din 2011.
                  
               
                     (17)
                  
                  
                     Având în vedere necesitatea de a începe fără întârziere punerea concretă în aplicare a Regulamentului (UE) 2018/1240, astfel încât ETIAS să fie pe deplin operațional la trei ani de la intrarea în vigoare a regulamentului menționat, astfel cum s-a planificat, și pentru a permite, prin urmare, aplicarea promptă a măsurilor prevăzute în prezentul regulament, acesta ar trebui să intre în vigoare în ziua următoare datei publicării în Jurnalul Oficial al Uniunii Europene.
                  
               
                     (18)
                  
                  
                     Măsurile prevăzute în prezentul regulament sunt conforme cu avizul emis de experții din toate statele membre, consultați în mod expres în acest scop.
                  
               
                     (19)
                  
                  
                     Prin urmare, Regulamentul (UE) nr. 515/2014 ar trebui completat în consecință,
                  
               ADOPTĂ PREZENTUL REGULAMENT:
         
            Articolul 1
            
               (1)   Se alocă de la bugetul general al Uniunii suma totală de 209 904 000 EUR pentru a acoperi costurile prevăzute la articolul 85 alineatul (1) din Regulamentul (UE) 2018/1240.
            
            
               (2)   Suma menționată la alineatul (1) se ia din suma de 791 000 000 EUR alocată pentru dezvoltarea de sisteme informatice, prevăzută la articolul 5 alineatul (5) litera (b) din Regulamentul (UE) nr. 515/2014.
            
         
         
            Articolul 2
            
               (1)   Suma prevăzută la articolul 1 alineatul (1) se utilizează după cum urmează:
               
                           (a)
                        
                        
                           100 873 000 EUR se alocă eu-LISA pentru a acoperi costurile suportate în legătură cu dezvoltarea sistemului de informații al ETIAS, astfel cum se prevede la articolul 85 alineatul (1) din Regulamentul (UE) 2018/1240;
                        
                     
                           (b)
                        
                        
                           12 531 000 EUR se alocă Agenției Europene pentru Poliția de Frontieră și Garda de Coastă pentru a acoperi costurile suportate în legătură cu instituirea unității centrale a ETIAS, astfel cum se prevede la articolul 85 alineatul (1) din Regulamentul (UE) 2018/1240;
                        
                     
                           (c)
                        
                        
                           96 500 000 EUR se alocă statelor membre pentru a acoperi costurile aferente integrării infrastructurii naționale de frontieră existente și conectării la interfața uniformă națională, găzduirii interfeței uniforme naționale și instituirii unităților naționale ale ETIAS, astfel cum se prevede la articolul 85 alineatul (1) din Regulamentul (UE) 2018/1240.
                        
                     
            
               (2)   Suma prevăzută la alineatul (1) litera (c) se alocă în părți egale statelor membre.
            
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 12 martie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 150, 20.5.2014, p. 143.
         
            (2)  Regulamentul (UE) 2018/1240 al Parlamentului European și al Consiliului din 12 septembrie 2018 de instituire a Sistemului european de informații și de autorizare privind călătoriile (ETIAS) și de modificare a Regulamentelor (UE) nr. 1077/2011, (UE) nr. 515/2014, (UE) 2016/399, (UE) 2016/1624 și (UE) 2017/2226 (JO L 236, 19.9.2018, p. 1).
         
            (3)  Regulamentul (UE) 2018/1726 al Parlamentului European și al Consiliului din 14 noiembrie 2018 privind Agenția Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA) și de modificare a Regulamentului (CE) nr. 1987/2006 și a Deciziei 2007/533/JAI a Consiliului, precum și de abrogare a Regulamentului (UE) nr. 1077/2011 (JO L 295, 21.11.2018, p. 99).
         
            (4)  Regulamentul (UE) 2016/1624 al Parlamentului European și al Consiliului din 14 septembrie 2016 privind Poliția de frontieră și garda de coastă la nivel european și de modificare a Regulamentului (UE) 2016/399 al Parlamentului European și al Consiliului și de abrogare a Regulamentului (CE) nr. 863/2007 al Parlamentului European și al Consiliului, a Regulamentului (CE) nr. 2007/2004 al Consiliului și a Deciziei 2005/267/CE a Consiliului (JO L 251, 16.9.2016, p. 1).
         
            (5)  La 21 decembrie 2018, Danemarca a notificat, în conformitate cu articolul 4 din Protocolul 22, decizia sa de a transpune Regulamentul (UE) 2018/1240 în legislația sa internă.
         
            (6)  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).
         
            (7)  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).
         
            (8)  JO L 176, 10.7.1999, p. 36.
         
            (9)  Decizia 1999/437/CE a Consiliului din 17 mai 1999 privind anumite modalități de aplicare a Acordului încheiat între Consiliul Uniunii Europene și Republica Islanda și Regatul Norvegiei în ceea ce privește asocierea acestor două state în vederea punerii în aplicare, a asigurării respectării și dezvoltării acquis-ului Schengen (JO L 176, 10.7.1999, p. 31).
         
            (10)  JO L 53, 27.2.2008, p. 52.
         
            (11)  Decizia 2008/146/CE a Consiliului din 28 ianuarie 2008 privind încheierea, în numele Comunității Europene, a Acordului între Uniunea Europeană, Comunitatea Europeană și Confederația Elvețiană cu privire la asocierea Confederației Elvețiene la punerea în aplicare, respectarea și dezvoltarea acquis-ului Schengen (JO L 53, 27.2.2008, p. 1).
         
            (12)  JO L 160, 18.6.2011, p. 21.
         
            (13)  Decizia 2011/350/UE a Consiliului din 7 martie 2011 privind încheierea, în numele Uniunii Europene, a Protocolului dintre Uniunea Europeană, Comunitatea Europeană, Confederația Elvețiană și Principatul Liechtenstein privind aderarea Principatului Liechtenstein la Acordul dintre Uniunea Europeană, Comunitatea Europeană și Confederația Elvețiană privind asocierea Confederației Elvețiene la punerea în aplicare, respectarea și dezvoltarea acquis-ului Schengen, în ceea ce privește eliminarea controalelor la frontierele interne și circulația persoanelor (JO L 160, 18.6.2011, p. 19).